Han skammer sig over Dannebrog for tiden. Og reaktionerne på hans holdning er ikke udeblevet.

Jens Philip Yazdani har vakt stor opsigt med en blog på Jyllands-Postens hjemmeside om krigens rædsler:

Mens andre markerede flagdagen for Danmarks udsendte i torsdags, gik den 21-årige studerende i modsat retning.

»For hvad er det egentlig, vi fejrer?« spurgte han i Jyllands Posten. »At vi har deltaget i ulovlige krige i fjerne egne. Og at vi har bidraget til at ødelægge både lande og mennesker.«

Jens Philip Yazdani opregnede diverse krigszoner, som Danmark er blandet ind i, og peger på krigene som årsag til flere ulykker – i stedet for færre.

Det irakiske folk har for eksempel måttet se deres land gå i opløsning og »en islamisk stat opstå og tage form i de ruiner, vores bomber efterlod sig,« skrev han.

Afghanerne har på samme måde måttet se terrorbevægelsen Taleban stå stærkere siden invasionen – og det meget store antal døde civile her i 2019 »har vi i øvrigt ansvaret for«.

Ikke første gang

Jens Philip Yazdani, som har en iransk far og dansk mor, har været i skudlinjen før. Han blev landskendt under en TV-debat i 2016 med Martin Henriksen fra Dansk Folkeparti på den anden side af bordet:

Politikeren ville ikke på stående fod kalde den unge mand for dansker – for »jeg kender dig ikke«, sagde han til megen moro i dagene efter.

Den studerende blev siden nomineret til Årets Dansker af Berlingskes læsere: »Han formår at holde hovedet koldt og fremstå sympatisk i pressede situationer,« lød en af begrundelserne. »Han vogter over kultur, inklusion, accept og demokrati. Står fast på sin ret til at være menneske, når demagoger sår tvivl,« lød en anden.

Ikke så få reaktioner på Yazdanis seneste indlæg har været voldsomme: »Må jeg i al beskedenhed foreslå, at du finder et andet land at bo i,« skriver en kommentator.

»Sjældent har jeg læst et indlæg så fuldstændig blottet for situationsfornemmelse som det, vi her er vidne til,« skriver en anden. »Jeg har ikke ord for den fuldstændige mangel på respekt og indsigt, som her udstilles.«

Ikke alle er uenige

Niels Hartvig Andersen er formand for Danmarks Veteraner og heller ikke begejstret for hans holdning.

»Egentlig fortjener Jens Philip Yazdanis indlæg kun at blive forbigået i stilhed og glemt,« siger formanden til Berlingske.

»Men jeg er glad for, at danske soldater og andre udsendte på vegne af regeringen risikerer liv og lemmer for, at vi kan bevare og eventuelt være med til skabe samfund, hvor sådanne indlæg kan få lov til at blive offentliggjort, uden at det får negative konsekvenser for skribenten og hans familie.«

Jens Philip Yazdani er i dag studerende på Københavns Universitet og kan godt forstå veteranernes følelser. Men han fastholder sit syn på de seneste krige som katastrofale og unødvendige.

»Ingen er taget afsted for at sprede død og ødelæggelse,« siger han.

»De mennesker ville bare hjælpe. Men projektet som sådan er stadig forfejlet. Krigene i Irak og Afghanistan de senere år har givet bagslag og kun gjort ondt værre.«

Er kampen for frihed og ytringsfrihed da ikke en kamp værd?

»Bestemt,« siger Jens Philip Yazdani.

»Jeg kan bare ikke se sammenhængen. Krig i Mellemøsten kan da ikke forbedre vores ytringsfrihed. Og apropos ytringsfrihed – så virker mine egne ord for eksempel ikke særskilt velkomne.«

De enkelte soldater har løst en opgave. Kan du ikke bare lade dem have deres flag i fred?

»Soldaterne parerer ikke bare ordrer. Ingen soldater fra Danmark bliver tvangsudsendt længere. Vi har et kollektivt ansvar for det her – og det ansvar lægger vi lidt for let fra os.«

Du har fået mange hundrede kommentarer på det her. Kun en ud af ti kommentatorer giver dig ret. Hvad har de værste skrevet?

»At jeg skal skrubbe »hjem« eller skrubbe af,« siger Jens Philip Yazdani.

»Jeg kan stadig blive ret chokeret over sådan noget. Hvis man siger noget kritisk eller kontroversielt – så skal man bare skride.«